text: Nu er storkeungen i gang med flyvetræningen 
  15 juli 2018 kl. 15.22
  Den stærkeste storkeunge flyver snart fra reden, siger ekspert. 
  Storkeungerne i Smedager flyver snart deres vej. Dagen går fortsat mest med at spise, sove og pudse fjer, men en af storkeungerne øver sig flittigt på at flyve.
  Ungen basker engageret med vingerne og svæver op til en halv meter oppe i luften. Det varer ikke længe, før den flyver, siger storkeekspert Mogens Lange fra Storkene.dk til TV SYD.
  Mogens Lange, Storkene.dk: "Der er normalt en slags hierarki, så den stærkeste unge prøver vingerne af først."
  - Den har basket med vingerne gennem de seneste ti dage, og det ser rigtig fint ud. Når det lykkes den at komme halvanden til to meter op i luften, vil den flyve sin første tur og så komme tilbage til reden, siger Mogens Lange.
  Den stærkeste flyver først
  De to andre unger holder vingerne i ro.
  - Der er normalt en slags hierarki, så den stærkeste unge prøver vingerne af først, og så venter de andre som regel på, at det bliver deres "tur", siger Mogens Lange.
  Går nok et par dage
  Han tør ikke at sige, hvornår vi kan forvente at få ungen på vingerne. 
  - Man ved aldrig, men det bliver næppe i dag eller i morgen. Det kan godt blive en af de nærmeste dage. Især hvis der kommer lidt vind, der kan give storkeungen det sidste skub til at flyve afsted, siger Mogens Lange.
  